Zweng am Oraklspruch, dass a duach sein oaganen Buam steam mechat, setzt da Kini Laios sein Sohn - an spadan thebanischn Kini Edipus - ois Kind im Gebiage aus. Um sicha z geh, dass a ned iwalebt, wean eam vorhea no de Fiass zastochn und de Haxn gfesslt (weng dena gschwoinan Fiass is a aa zu seim Nom kema, wei Edipus af boarisch Schwejfuass hoasst). A Hiat find eam und bringt eam zan Kinihof vo Korith, wo a vum Kini Polybos uns seina Frau Merope adoptiad wead. Duatn woxt a auf, ohne z wissen, dass des seine Ziagejtan san, bis a Orakl eam weissogt, dass a sein oaganen Voddan daschlogn und mit seina Muadda in Schand lem mechat. Deszweng valosst a Korinth und gäd auf Wandaschoft. Dabei trifft a auf oana Wegkreizung an Laios und dem seine Begleita. Es kimmt zu oana Raffarei und da Edipus daschlogt sein eiganen Voddan Laios. Nacha geht a noch Theben und bezwingt duatn de Sphinx, a Ungeheia wo de Stod bedroht, indem a ia Räzl lest. Ois Belohnung kriagt a de Iokaste, de Witwe vum Kini Laios, ois Frau und damit aa des Kinireich Theben.